朱成伯秀野堂
作者：呂本中
朝代：宋

paragraphs: 客愁固多岐，我懷亦蕭散。
連年尋故人，見子二水岸。
官居少閑暇，歲月忽已換。
有堂名秀野，未入俗眼看。
得名自君子，可當清淨觀。
未能藝桃李，且自飽藜莧。
荒涼城一隅，初不越門限。
脱身少年場，念此已熟爛。
嗟予老病侵，閲世蓋多難。
相逢黙無語，自足洗憂患。
窮冬足雨雪，近市乏薪炭。
時來正堂堂，尚得一笑粲。